ET Euroopa Liidu Teataja C 113/63

17. veebruaril 2010 esitatud hagi — Bilbaína de Alquitranes jt versus ECHA

(Kohtuasi T-93/10)

2010/C 113/95

Kohtumenetluse keel: inglise

Pooled

Hagejad: Bilbaína de Alquitranes (Luchana-Baracaldo, Hispaania), Cindu Chemicals BV (Uithoorn, Madalmaad), Deza a.s. (Valašské Meziříčí, Tšehhi Vabariik), Industrial Química del Nalón, SA (Oviedo, Hispaania), Koppers Denmark A/S (Nyborg, Taani), Koppers UK Lyd (Scunthorpe, Ühendkuningriik), Rügers Germany GmbH (Castrop-Rauxel, Saksamaa), Rütgers Belgium NV (Zelzate, Belgia) ja Rütgers Poland Sp. Z o.o. (Kedzierzyn-Kolze, Poola) (esindajad: K. Van Maldegem, R. Cana ja solicitor P. Sellar)

Kostja: Euroopa Kemikaaliamet (ECHA)

Hageja nõuded

— tunnistada hagi vastuvõetavaks ja põhjendatuks;

— tühistada vaidlustatud akt osaliselt, kuivõrd see puudutab kõrgtemperatuurset pigi ja kivisöetõrva, CASi number 65996-93-2 („CTPHT”); ja

— mõista kohtukulud välja ECHA-lt.

Väited ja peamised argumendid

Hagejad paluvad osaliselt tühistada Euroopa Kemikaaliameti („ECHA”) otsus (ED/68/2009), mis puudutab kõrgtemperatuurse pigi ja kivisöetõrva, CASi number 65996-93-2 („CPTPHT”) määratlemist määruse (EÜ) nr 1907/2006 (1) (edaspidi „REACH”) artikli 57 punktides d ja e sätestatud kriteeriumitele vastava ainena, kooskõlas REACH artikliga 59.

Vaidlustatud otsuse alusel, millest hagejatele teatati ECHA pressiteates, kanti aine kõrgtemperatuurne pigi ja kivisöetõrv nimekirja 15 new chemical substances of the Candidate list of substance of very high concern (väga ohtlike ainete kandidaatainete nimekirja 15 uut keemilist ainet).

Kokkuvõttes ei vaidlusta hagejad CTPHT määratlemist kantserogeenina, kuid nad vaidlustavad selle, et aine määratleti kui püsiv, bioakumuleeruv ja toksiline aine ning kui väga püsiv ja väga bioakumuleeruv aine vastavalt REACH XIII lisas esitatud kriteeriumitele.

Lisaks väidavad hagejad, et kõrgtemperatuurse pigi ja kivisöetõrva lisamine väga ohtlike ainete kandidaatainete nimekirja viib selleni, et lõpptulemusena kantakse niisugune aine REACH XIV lisasse, millel omakorda on hagejatele mitmeid negatiivseid õigusikke tagajärgi, tulenevalt otseselt niisugusest määratlusest.

Hagejad väidavad, et vaidlustatud akt on ebaseaduslik, kuna see rikub REACH-i kohaselt väga ohtlike ainete, ja täpsemalt püsivate, bioakumuleeruvate ja toksiliste ainete ning väga püsivate ja väga bioakumuleeruvate ainete määratlemiseks kehtestatud kehtivaid eeskirju. Järelikult on vaidlustatud otsuse aluseks hindamisviga ja õigusnormi rikkumine, kuna kõrgtemperatuurse pigi ja kivisöetõrva määratlemine väga ohtliku ainena tulenevalt asjaolust, et see on püsiv, bioakumuleeruv ja toksiline aine ning väga püsiv ja väga bioakumuleeruv aine, tugineb vaid koostisainete omadustel, millele REACH-is puudub õiguslik alus.

Lisaks on vaidlustatud akt ebaseaduslik, kuna see rikub võrdse kohtlemise põhimõtet, tehes objektiivse põhjenduseta ebavõrdselt vahet kõnealusel ainel ja muudel samaväärsetel ainetel.

Lõpetuseks väidavad hagejad, et vaidlustatud akt rikub proportsionaalsuse põhimõtet, kuna võrreldes kostja käsutuses olevate meetmete valikut ja eesmärgi saavutamisega seoses tekitatud kahju, on see ebaproportsionaalne

(1) Euroopa Parlamendi ja nõukogu 18. detsembri 2006. aasta määrus (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ (ELT 2006 L 396, lk 1).